《赠乘槎客》
元代·贝琼

六月淮南不知暑，闭门日日风和雨。乘槎仙客何处来，把酒张灯连夜语。

酒酣示我榰机石，曾到天河见河鼓。人间倏忽三千秋，弱水三枯海鳌腐。

吴争越战空陈迹，山绕钱塘作龙虎。柳外楼台十万户，太平重自南朝数。

吴娘玉面胜梨芯，解向尊前胡旋舞。乐极哀来泪相续，城郭秋深半禾黍。

内前树老啼寒鸦，山月无情照今古。白首相看亦偶然，忘形何必论宾主。

天为酒星地酒仙，麒麟将相皆黄土。约我他年一棹归，西湖烟浪从渔父。

作者简介：贝琼(1314～1379）初名阙，字廷臣，一字廷琚、仲琚，又字廷珍，别号清江。约生于元成宗大德初，卒于明太祖洪武十二年，年八十余岁。贝琼从杨维桢学诗，取其长而去其短；其诗论推崇盛唐而不取法宋代熙宁、元丰诸家。文章冲融和雅，诗风温厚之中自然高秀，足以领袖一时。著有《中星考》、《清江贝先生集》、《清江稿》、《云间集》等。